**Буряад оньһон үгэнүүд үхибүүдтэ**

Һургуулиин урдахи наһан – үхибүүдэй хэлэлгын эдэбхитэй мэдэрэлгын хаһа болоно, хэлэлгын фонетическэ, лексическа ба грамматическа тала хүгжэнэ. Тиимэһээ хүүгэдэй сэсэрлигтэ оньһон үгэнүүдые хэрэглэхэдэ, үхибүүдэй хэлэлгэдэ ехэ туһа боложо үгэнэ. Үхибүүдэй бага наһанһаа эхилжэ, буряад хэлэнтэеэ танилсуулхада, саашадаа үхибүүн түрэл хэлэеэ мартангүй хэрэглэхэ болоно.

Сэсэрлигэй һуралсалай үйлэнүүдтэ буряад оньһон үгэнүүдые хэрэглэбэл, хүмүүжүүлгын үүргэһээ гадна, хадуужа абалга ба хэлэлгэ хүгжэнэ. Оньһон үгэнүүд богонихонуудшье һаа, тодоор хэлэгдэжэ, буряад хэлэнэймнай «барилгын хэрэгсэл» боложо үгэнэ.

Бүхы һуралсалай үйлэнүүдтэ оньһон үгэнүүдые хэрэглэхэ хэрэгтэй. Оньһон үгэнүүдые темэдэ тааруулан,һуралсалай үйлын һуралсалай, хүгжөөлгын ба хүмүүжүүлгын зорилгонууд табигдана.

Эртэ урда сагһаа аман үгөөр дамжуулагдажа, буряад арадай сэсэн һургаал зааһан, хүнэй һайн абари зан харуулһан, муу ябадал буруушааһан г.м арадай аман зохёол үхибүүдэй бага наһанһаа түрэл нютагтаа, буряад арадтаа дурлал, омогорхол түрүүлнэ, хэлэлгэ хүгжөөжэ баян болгоно. Арадай аман зохёолой бага жанр ходо хэрэглэжэ байбал, үхибүүн арадай хэлэһэн оньһон үгэнүүдые хадуужа абаха, удхынь ойлгохо болохо, ямар ушарта хэрэглэхэб гэһэн шадабаритай болохо.